钦定古今图书集成/方舆汇编/边裔典/第113卷 > 《进张田边说状》宋·包拯
## 钦定古今图书集成/方舆汇编/边裔典/第113卷 > 《进张田边说状》宋·包拯

右。臣以懦庸之说，荷边帅之任，才轻责重，不能称职，
进退殒越，罔知所措。伏自北国请和以来，边境无事，
垂五十载，守御之备，因循浸久。将领之选，未甚得人，
卒伍之辈，复入骄惰。若不精加擢择，一旦缓急用人，
以庸谬之将，总骄惰之卒，必先事而败，虽有犀角利
器，焉所施哉？况北国日有事宜，奸诈万状，不可谓要
盟甚固，万无负德。往年之事，亦可明矣。《孙子》曰：“无恃
其不来，恃我有以待之也；无恃其不攻，恃吾之不可
攻也。”若沿边长吏兵官，悉得有才之士，委而用之，上
下协济，庶几后患可弭。臣昨待罪谏署，未尝不论列
及此，今叨边寄，安敢循默而不倾竭愚虑，图所以为
报哉？臣窃见殿中丞、通判信安军张“田，性质端劲，文
艺该博，周知河朔之事，尝著《边说》七篇，词理切直，深
究时病，辄敢缮写进呈。伏望陛下万机之暇，少赐观
览，则沿边利害，粲然可见。仍乞宣谕两府大臣，参议
可否，锐意而预图其实天下幸甚。浼渎宸听。臣无任
悚悸激切屏营之至。”